Document ID: 32009R1173

KOMISJONI MÄÄRUS (EÜ) nr 1173/2009,
30. november 2009,
millega määratakse kõva nisu ja riisiga tegelevad sekkumiskeskused
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artiklit 41 koostoimes artikliga 4,
ning arvestades järgmist:
(1)
Komisjon peab määrama selliste liikmesriikide sekkumiskeskused, kes täidavad komisjoni 24. juuli 2009. aasta määruse (EÜ) nr 670/2009 (milles sätestatakse nõukogu määruse (EÜ) nr 1234/2007 rakendussätted kõva nisu ja koorimata riisi ostuks riikliku sekkumise korras avaliku pakkumismenetluse teel ning millega muudetakse määrusi (EÜ) nr 428/2008 ja (EÜ) nr 687/2008) (2) artiklis 2 sätestatud miinimumtingimusi.
(2)
Liikmesriigid on määruse (EÜ) nr 670/2009 artikli 23 lõike 1 kohaselt edastanud komisjonile ühenduse õigusaktidega nõutavatele miinimumtingimustele vastavate sekkumiskeskuste loetelu nende tegelikuks määramiseks ja kõnealuste keskustega seotud ladustuskohtade loetelu.
(3)
Selleks et tagada riikliku sekkumiskava tõhus rakendamine, peaks komisjon määrama sekkumiskeskused vastavalt nende geograafilisele asukohale ning avaldama kõnealuste keskustega seotud ladustuskohtade loetelu ja riikliku sekkumisega seotud ettevõtjate jaoks olulise teabe.
(4)
Võttes arvesse võimalikke sagedasi muudatusi ning sekkumise tõhusat rakendamist, on asjakohane, et komisjon teeb kooskõlas määruse (EÜ) nr 670/2009 artikli 23 lõikega 3 sellekohase tehnika abil komisjoni infosüsteemide kaudu, sh Internetis avaldamise teel, kõnealuse pidevalt ajakohastatava teabe kasutajatele kättesaadavaks ja näeb ette ladustuskohtade üksikasjaliku loetelu esimese avaldamise Euroopa Liidu Teataja C-seerias ning ajakohastab hiljem asjakohast teavet.
(5)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 670/2009 artiklis 2 osutatud sekkumiskeskused on määratud käesoleva määruse lisas.
Sekkumiskeskusega seotud ladustuskohtade aadressid ning kõnealuseid sekkumiskeskusi ja ladustuskohti käsitlev üksikasjalik teave tehakse kasutajatele teatavaks komisjoni teatisega, mis avaldatakse Euroopa Liidu Teatajas (C-seeria).
Osutatud teavet muudetakse ja ajakohastatakse vastavalt määruse (EÜ) nr 670/2009 artikli 23 lõikes 3 sätestatule.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. november 2009

Labels: 3
17